
_START_ARTICLE_
Institut for Byggeri og Anlæg (DTU)
_START_SECTION_
Historie
_START_PARAGRAPH_
Instituttet blev etableret i 2001 for at forene alle de tekniske discipliner, der skal anvendes i en designproces. Det omfatter tidligere afdelinger og laboratorier som ”Afdelingen for Bærende Konstruktioner”, ”Institut for Geologi og Geoteknik”, ”Laboratoriet for Bygningsmaterialer”, ”Laboratoriet for Varmeisolering”, ”Instituttet for Husbygning”, ”Institut for Veje, Trafik og Byplan”, ”Laboratoriet for Anlægsteknik”, ”Institut for Grafisk Kommunikation” og ”Institut for Strømningsmekanik og Vandbygning".
_START_SECTION_
Lokaliteter
_START_PARAGRAPH_
DTU Byg råder over forsknings- og undervisningsaktiviteter i bygningerne 116-222, bygning 127 og bygning 402 på DTU Campus. Desuden undervisningsaktiviteter på DTU Ballerup Campus og i Sisimiut, Grønland på Center for Arktisk Teknologi.
_START_SECTION_
Organisation
_START_PARAGRAPH_
DTU Byg er organiseret i en matrixorganisation, der består af sektioner, centre og afdelinger, der er opdelt efter faglige fokusområder. Sektionerne og centrene er ansvarlige for den forskningsmæssige udvikling inden for egne specialer, mens afdelingerne er instituttets koordinerende enheder._NEWLINE_DTU Byg råder over en række forsøgs-, laboratorie- og værkstedsfaciliteter. Fra store forsøgshaller til afprøvning af fuldskala bygningskonstruktioner over mindre laboratorier med elektronmikroskoper til materialeundersøgelser. Desuden findes også udendørs prøvestande med afprøvning af solfangere mv. Faciliteterne understøtter forskning og undervisning i sektionerne og på de enkelte uddannelser og anvendes desuden til eksperimentelle studenter- og_NEWLINE_ph.d.-projekter._NEWLINE_Instituttet har 208 medarbejdere, heraf 120 videnskabelige medarbejdere, 34 ph.d.-studerende og 54 tekniske og administrative medarbejdere.
_START_SECTION_
Forskning og innovation
_START_PARAGRAPH_
Den fagorienterede forskning ved DTU Byg er organiseret i seks sektioner og to forskningscentre og danner grundlag for instituttets øvrige aktiviteter inden for undervisning, innovation og forskningsbaseret rådgivning.
_START_SECTION_
Uddannelser
_START_PARAGRAPH_
DTU Byg uddanner diplomingeniører (3,5 år), civilingeniører (5 år) samt tilbyder en overbygningsuddannelse til civilingeniører (2 år) efter endt diplomingeniørstudium. Instituttet tilbyder uddannelse som diplomingeniør i Arktisk teknologi og Bygningsdesign samt civilingeniør i Byggeteknologi og Bygningsdesign (Architectural Engineering). Desuden deltager instituttet i uddannelsen som diplomingeniør i Bygning på DTU Ballerup Campus. Desuden tilbydes en tre-årig ph.d.-uddannelse, en master i brandsikkerhed og efteruddannelse for konstruktionsingeniører.